Bundesstraße 500

D **Bundesschtrõß 500** (Abkürzung: B&nbsp;500) isch è Bundesschtrõß z Dütschland. Si fangt a dè Gränz zu Frankrych bi Iffezheim aa un hört a dè B&nbsp;34 z Waldshuèt uff.

## Gschichte
Zu dè Zit vom Nationalsozialismus isch è Panoramaschtrõß übber dè ganze Schwarzwald vo Baddè-Baddè im Nordschwarzwald bis Waldshuèt a dè Vorhuèt vom Südschwarzwald blaant gsi. Realisyrt isch devò abber nu folgendi Deile: D Schwarzwaldhochschtrõß im Nordschwarzwald vo Baddè-Baddè bis Freudèschtadt un diè zwei Abschnitt im Hochschwarzwald vo Tribärg bis Waldshuèt im Südschwarzwald, sèlli Abschnitt bildet hüt d B&nbsp;500. Dè nordweschtliche Abschnitt vom Obberrhy gu Baddè-Baddè isch èrscht i dè 1970er Johr dèzuè chò. 

## Volauf
### Nordabschnitt
Vo Baddè-Baddè bis Freudèschtadt volauft d B 500 i dè Nôchi vom Gebirgsgròòt vum Nordschwarzwald. Dört vodiènt sich d Strõß au dè Titel *Schwarzwaldhochschtrõß*, well s uff dè Höchi un im Wald un ußerhalb vo dè Ortschaftè, wo rächts un links vum Gròòt ligèd, volauft.

### Huckepack-Abschnitt
Uff zwei Abschnitt isch d B 500 sozsägè wiè-nè Gschpônle uff dè Trassè vo andrè Bundesschtrõßè, also Huckepack, unterwägs:
* Freudèschtadt-Tribärg: Freudèschtadt-Hausach mit dè B 294, Hausach-Tribärg mit dè B 33, 
* Hinterzartè-Fèldbärg-Bärèdal: Hinterzartè bis Neuschtadt-Wescht mit dè B 31, Neuschtadt-Wescht bis Bärèdal mit dè B 317

### Südabschnitt
Zèrscht gòt d B 500 am Nordufer vom Schluuchsee durrè, denn übber dè Höchèschwander Bärg bis an Hochrhy. Well dè Höchèschwander Bärg vo übber 1000 m Höchi uff öppè 350 m Höchi am Rhy abbèkeit, isch d B 500 für mengè Lkw-Faarer scho zuè nèm Brobleem worrè, well si s mit èm Abbrèmsè zwüschè Waldhuus un Waldshuèt nimmi so ghaa hèn. Uss dèm Grund git s è baar Vozögerungsschtreifè a dè B 500, wo mit Kys un Sand gfüllt sin, damit d Lkw-Faarer im Notfall rächts usè ziè chönnèd. Dè Aaschluss vo dè B 500 a d Hochrhy-Strõß, d B 34, lyt im Stadtgebièt vo Waldshuèt.

## Blaantè Uusbau un Umwidmung zuè nèrè [[Autobahn|Autobaan]]
S Deilstugg zwüschè Baddè-Baddè un èm Gränzübbergang zuè Frankrych bi Iffezheim (Witterfüürung als Departementsschtrõß&nbsp;4) söll mittelfrischtig durchgängig vyrschpurig uusbaut wörrè un zuè dè Autobahn A&nbsp;863 umgwidmet wörrè. D Aaschlussschtell Baddè-Baddè, welli d B&nbsp;500 mit dè Autobaan A&nbsp;5 voknüpft un schu als Kleeblatt uusbaut isch, wörd denn zum Autobaanchrütz Baddè-Baddè. Uff französischer Sitè isch bis jetzt nu è churzes Deilschtugg im Berych vom Outlet-Center vyrschpurig uusbaut worrè.

## Sehenswürdigkeitè
### A dè [[Schwarzwaldhochstraße|Schwarzwaldhochschtrõß]]

* d Pferderennbaan z Iffezheim
* d Bäderschtadt Baddè-Baddè
* d Hornisgrindè, dè högscht Buggel im Nordschwarzwald
* dè Mummelsee

### A dè Bundesschtrõß 500 im Südschwarzwald
* Tribärg mit dè högschstè dütschè Wasserfäll
* d Uhrèschtadt Furtwangè mit èm Dütschè Uhrèmuseum
* dè Winterschportort Hinterzartè mit èrè Skischprungschanzè
* dè Titisee, dè gröscht Nadursee im Hochschwarzwald am Fuèß vom Fèldbärg
* dè Stausee Schluchsee, dè gröschte See im Schwarzwald, wo d B 500 als Uferschtõß am Nordufer vo Aaha bis Seebrugg fungyrt
* s *Dorf am Himmel* Höchèschwand mit èm högschstglegènè beheizte Waldfreibad in Europa

## Weblingg

* Bundesstrõßèvozeichnis mit dè Fèrn‐ un Naazyl − BVERZ 2009 (PDF-Datei; 2,68&nbsp;MB)